钦定古今图书集成/理学汇编/学行典/第140卷 > 朱子大全集 > 《答廖子晦》
## 钦定古今图书集成/理学汇编/学行典/第140卷 > 朱子大全集 > 《答廖子晦》

“所谕已悉，但事已如此，不若且静以听之。”吾人所学，
正要此处呈验。若看些利害，便不免开口告人，却与
不学之人何异？向见李先生说，“若大段排遣不去，只
思古人所遭患难，有大不可堪者，持以自比，则亦可
以少安矣。”始者甚卑其说，以为何至如此？后来临事却觉有得力处，不可忽也。若阁中不快，亦无可奈何。
“事已至此，已展不缩，已进不退，只得硬著脊梁与他
厮捱，看他如何，自家决定不肯开口告他。若到任满，
便作对移批书离任，则他许多威风都无使处矣，岂
不快哉！”东坡在湖州被逮时，面无人色，两足俱软，几
不能行，求入与家人诀，而使者不听。虽伊川先生谪
涪陵时，亦欲入告叔母而不可得。惟“陈了翁被逮，闻
命即行，使人骇之，请其入治行装，而翁反不听。奇哉！
奇哉！愿子晦勉旃，毋为后人羞也。”此闲有吴伯起者，
不曾讲学，后闻陆子静门人说话，自谓有所解悟，便
能不顾利害。及其作令，才被对移他邑主簿，却不肯
行，而百方求免。某尝笑之，以为何至如此？若对移作
指使，即逐日执杖子“去知府厅前唱喏。若对移作押
录，即逐日抱文案去知县案前呈覆。更作耆长壮丁，
亦不妨与他去做，况主簿乎？”吴不能用，竟至愤郁成
疾而死。当时若放得下，却未必死。今不免死，而枉陪
了许多下情，所失愈多。虽其临机失于断决，亦是平
日欠了持论也。志士不忘在沟壑，勇士不忘丧其元，
此夫子所以有取于虞人，而孟子亦发明之。李先生
说“‘不忘’二字是活句，须向这里参取。”愚谓若果识得
此意，办得此心，则无入而不自得，而彼之权势威力
亦皆无所施矣。